|  |  |
| --- | --- |
| Република СрбијаОПШТИНА ВРЊАЧКА БАЊА Комисија за ЈН  Број: 400-2024/17  Дана: 05.10.2017.год.  **ВРЊАЧКА БАЊА** |  |

Питање и одговори

На основу чл. 63. став 3. Закона о јавним набавкама (“Сл.гласник РС“, бр. 124/12, 14/15 и 68/15), а у вези захтева заинтересованих лица, постављеног путем електронске поште, а заведено код Наручиоца под бр.400-2024/17 од 04.10.2017.год., за јавну набавку услуге рефинансирања кредитног задужења Општине Врњачка Бања ЈН бр. 30/2017, Комисија за јавну набавку објављује захтев за појашњењима и појашњење:

**1. Питање** - одлука/сагласност Министарства за задужење тј. Рефинанс

**Одговор:**

Општина Врњачка Бања донела је Одлуку о задуживању и рефинансирању кредитног задужења у 2017.г. на основу члана 33. и члана 36. Закона о јавном дугу („Службени гласник РС“ бр. 61/2005, 107/2009, 78/2011 и 68/2015), и претходно прибављеног мишљења Министарства финансија и привреде – Управе за јавни дуг број 401-544/2017-001 од 29.03.2017.г. Ово мишљење је саставни део прилога уз предметну јавну набавку који су објављени на порталу јавних набавки и на званичној интернет страници општине Врњачка Бања.

**2. питање** - ревизорски известај за 2016

**Одговор:**

Обавеза вршења екстерне ревизије утврђена је у члану 92 Закона о буџетском систему ("Службени гласник Републике Србије" број 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015 и 99/2016) и то на начин:

„Завршни рачун буџета Републике Србије и завршни рачуни организација за обавезно социјално осигурање обавезно подлежу екстерној ревизији у складу са одредбама закона којим се уређује надлежност Државне ревизорске институције.

Екстерној ревизији подлежу и завршни рачуни буџета локалних власти.

Ревизију из става 2. овог члана врши Државна ревизорска институција, у складу са законом којим се уређује надлежност Државне ревизорске институције.

Изузетно од става 3. овог члана, екстерну ревизију буџета локалних власти, може, уз сагласност Државне ревизорске институције, на основу одлуке скупштине локалних власти, да обави и лице које испуњава услове за обављање послова ревизије финансијских извештаја прописане законом којим се уређује рачуноводство и ревизија.“

Обзиром да 2017.г. још није завршена можемо вас обавестити да Државна ревизорска институција закључно са даном састављања ове информације није извршила екстерну ревизију завршног рачуна буџета општине Врњачка Бања у складу са својим овлашћењима из напред цитираног члана Закона о буџетском систему. Ова чињеница је констатована и у Одлуци о завршном рачуну буџета општине Врњачка Бања за 2016.г. ("Службени лист општине Врњачка Бања" бр. 18/17)- члан 7 став 1 тачка 10 одлуке и Прилог 2 који је саставни део ове одлуке, а ова одлука је саставни део прилога уз предметну јавну набавку који су објављени на порталу јавних набавки и на званичној интернет страници општине Врњачка Бања.

**3. питање** - последњи усвојен ребаланс буџета за 2017 (уколико га је било)

**Одговор:**

По вашем захтеву последњи ребаланс буџета општине Врњачка Бања у 2017.г. je званично објављен на сајту Општине Врњачка Бања и исти се може преузети са линка:

<http://vrnjackabanja.gov.rs/images/dokumenta/sl_list/2017/18-17.pdf>

**4. питање** - сто свезије стање обавеза ка добављацима (30/06/17 или 31/08/17) уз напомену да ли је несто доспело и уколико јесте који износ као и колико се касни са плацањем. Уједно и објасњење за велики раст обавеза према добављацима на 31/12/16 у односу на 31/12/15

**Одговор:**

Према последњем званичном објављеном Извештају о остварењу прихода и извршењу расхода општине Врњачка Бања у периоду 01.01.2017 – 30.06.2017 који је Скупштина општине Врњачка Бања усвојила Закључком број 400-1499/17 од 05.09.2017.г. и који је објављен на званичној интернет страници општине Врњачка Бања укупне обавезе на дан 30.06.2017.г., без кредитног задужења, према пословној евиденцији главне књиге трезора износе 245.111.489,50 динара. У вези са измиривањем обавеза према добављачима постоје делом и кашњења, која се у сагласност добављача измирују у договореним роковима.

Други део питања односи се на формулацију „велики раст обавеза према добављацима“, увећање обавеза према добављачима последица су инвестиционих активности које су се финансијски реализовале у 2016.г. а које су планиране Одлуком о буџету општине Врњачка Бања за 2016.г. која је саставни део прилога уз предметну јавну набавку и која је објављена на порталу јавних набавки и на званичној интернет страници општине Врњачка Бања.

**5. питање** - преглед тренутног задужења у банкама (износ, датум доспећа, намена, обезбеђење) - можете попунити табелу у прилогу

**Одговор:**

У складу са чланом 37 став 3 Закона о јавном дугу ("Службени гласник Републике Србије" број 61/2005, 107/2009, 78/2011 и 68/2015) Општина Врњачка Бања месечно извештава Министарство финансија – Управу за јавни дуг. Последњи извештај који је поднела општина Врњачка Бања по овом питању је извештај за 9 месеци и исти ћемо прикључити прилозима уз предметну јавну набавку који су објављени на порталу јавних набавки и на званичној интернет страници општине Врњачка Бања. Овај извештај садржи податке које се односе на постављено питање.



**6. питање** - пројекције за наредних 5 година (уколико их имате)

**Одговор:**

Као саставни део прилога за предметну јавну набавку већ је објављена Пројекција прихода и примања и расхода и издатака буџета општине Врњачка Бања за период 2018-2025 на порталу јавних набавки и на званичној интернет страници општине Врњачка Бања

**7. питање** - објасњење за сам захтев, тј. који су основни мотиви за рефинанс (нпр. низа каматна стопа, акумулација средстава смањењем месечних обавеза која ће се користити за инвестициона улагања)

**Одговор:**

Основни разлог за покретање поступка рефинансирања у складу са чланом 36 Закона о јавном дугу ("Службени гласник Републике Србије" број 61/2005, 107/2009, 78/2011 и 68/2015) јесте рефинансирања капиталних инвестиционих расхода предвиђених у буџету локалне власти из разлога значајног пада каматних стопа за ову врсту кредитног задужења. Други разлог је стварање финансијских могућности за сервисирање обавеза према добављачима које су настале у инвестиционом циклусу изградње капиталних инвестиција.

**8. питање** - колико износи стопа незапослености на нивоу Општине

**Одговор:**

Општина Врњачка Бања као јединица локалне самоуправе нема надлежност вођења ових статистичких података. Према подацима који су званично објављени, и свима доступни, на интернет страници Националне службе за запошљавање – Месечни статистички билтен август 2017 на територији општине Врњачка Бања има пријављено 3.046 незапослених лица.

**9. питање** - инфо да ли се планирају можда неке веће инвестиције у општину које це допринети повећања броја запослених

**Одговор:**

У општини Врњачка Бања започет је велики инвестициони циклус 2016.г. пре свега окончањем поступка приватизације ХТП „Фонтана“ Врњачка Бања путем продаје имовине. Такође објекти Рекреатурса, Хотел „Слатина“ и Одмаралиште „Борјак“, су продати у поступку приватизације, такође Хотел „Славија“, Хотел „Парк“. Приватни инвеститори купили су у овом поступку објекте који годинама нису били у функцији или су били делимично у функцији. У 2017.г. евидентни су интензивни радови на реновирању ових објеката и очекује се да ће од летње туристичке сезоне у 2018.г. Врњачка Бања добити најмодерније смештајне капацитете и савремену хотелску туристичку понуду. Наравно све је ово последица улагања јединице локалне самоуправе у комуналну инфраструктуру која је достигла завидан ниво, завршена је реконструкција и модернизација врњачког парка са новим туристичким садржајима. Из буџета општине финансирана је изградња и функционисање три нове савремене фонтане и реконструисана једна постојећа које су значајно допринеле повећању атрактивности амбијенталних туристичких мотива Врњачке Бање. Започета је и највећа инвестиција изградња Националног ватерполо тренажног центра која ће свакако утицати на диверсификацију туристичке понуде у делу спортског и рекреативног туризма и даће свој допринос повећању броја посетилаца у Врњачкој Бањи. Влада Републике Србије је Врњачкој Бањи дала базене који су коришћени у Комбанк арени на Европском првенству у ватерполу, чија је вредност 1,25 милиона евра, и учествовала у финансирању изградње Националног ватерполо тренажног центра у Врњачкој Бањи у 2015 са 70 милиона динара и 2016.г. са 80 милиона динара. Укупна вредност реализације пројекта у првој фази износи 184.018.800 динара са ПДВ-ом, а према пројектној документацији друга фаза износи 347.000.000 динара. Према плану очекује се финансијска подршка и за другу фазу реализације овог пројекта. У домену понуде спортских објеката општина Врњачка Бања извршила је значајна улагања у завршетак три фискултурне сале при основним школама које се могу користити као комплементарна понуда већ постојећој спортској хали „Владе Дивац“ у Врњачкој Бањи. Тренутно се завршава пројекат продужења бањске Променаде према извору Снежник који се финансира средствима Републике Србије и буџета општине Врњачка Бања. У наредном периоду планира из буџета општине Врњачка Бања као и из средстава за финансирање инвестиционих пројеката ресорних министарстава планира се реализација следећих пројеката: Изградња водопада на Црквеном (раније Чајкином) брду, Адаптација тунела које су изградиле Немачке окупационе снаге за време Другог светског рата за потребе смештаја главног штаба у случају бомбардовања у „Ходнике историје“, пројекат уређења парка Црквено брдо. Очекују се и почетак приватних инвестиција које се унапређују постојећу понуду Врњачке Бање, ту се пре свега мисли на изградњу Аква парка на земљишту које је општина Врњачка Бања издала у дугогодишњи закуп. Према плановима инвеститора овај парк биће најмодернији у Србији и са највећим капацитетом од 3 до 4 хиљаде посетилаца дневно. Општина Врњачка Бања продала је земљиште за изградњу хотелско рекреативних капацитета и велнеса РУЦ Ждрело, која планира изградњу најсавременијег велнес центра. Најављена је инвестиција од новог власника Хотела „Звезда“ за изградњу веома атрактивне терме. Евидентно је да и даље постоји интересовање за изградњу апартмана и станова на територији општине од стране приватних инвеститора. На крају се може резимирати да постоји велико интересовање за инвестирање у Врњачку Бању које се дешава, и које је голим оком видљиво, што ће допринети побољшању квалитета туристичког производа који Врњачка Бања нуди као туристичко место и то већ од следеће летње туристичке сезоне када се очекује почетак рада највећег броја нових и реновираних хотела. О константном повећавању интересовања туриста за Врњачку Бању говоре и званични статистички подаци о оствареном броју ноћења: укупан број ноћења у 2014.г. износио је 497.893 (Статистичко саопштење број 19 - год. ЛXВ, 30.01.2015.), док је укупан број ноћења у 2016.г. износио 677.690 (Статистичко саопштење број 18 - год. ЛXВИИ, 31.01.2017.) Врњачка Бања према званичним статистичким подацима је на другом месту према оствареним ноћењима у Републици Србији иза града Београда. Као што се може видети ефекат увећања броја ноћења у 2016.г. у односу на 2014.г. је 179.797 ноћења (односно релативно увећање износи 36%) и овај тренд ће се извесно наставити. Све ово доприноси стварању основа за повећање друштвеног производа који се ствара на територији општине Врњачка Бања а што ће омогућити и већи животни стандард и запосленост становништва. Последично долази јачања привредних делатности који се обављају на територији општине и до повећање вредности имовине која се на њој налази, што ће довести и до увећања јавних прихода који припадају буџету општине Врњачка Бања.

**10. питање** - објасњење за значајно одступање прихода од пореза у 2016 у односу на план, пре свега у категоријама пореза на имовину (кто 7131) и пореза на добра и услуге (кто 7145)

**Одговор:**

Одлуком о буџету општине Врњачка Бања за 2016.г. приходи од пореза на имовину планирани су у износу од 235.147.000 динара укључујући и потраживања према ХТП „Фонтана“ Врњачка Бања од 105.147.000 динара која се односе на период када је ово предузеће било заштићено од принудне наплате одлуком државе. Очекивања су била да ће се окончати поступак приватизације и наплатити заостала потраживања у 2016.г. што се није десило. Уколико се умањи планирана цифра овог прихода добијамо да је редован план био 130.000.000 динара и да се остварио са 93% што је задовољавајуће остварење и у оквирима прихватљивих одступања од плана.

Одлуком о буџету општине Врњачка Бања за 2016.г. на контима 714 Порези на добра и услуге планирани су приходи у укупном износу од 240.100.000 динара. У оквирима овог износа, како је посебно означено у одлуци планирани су приходи по основу потраживања према ХТП „Фонтана“ Врњачка Бања од 106.500.000 динара – боравишна такса, која се односе на период када је ово предузеће било заштићено од принудне наплате одлуком државе. Очекивања су била да ће се окончати поступак приватизације и наплатити заостала потраживања у 2016.г. што се није десило. Када из планске величине искључимо ефекте овог ванредног и једнократног потраживања остварење ових прихода износи 55%. Разлог мањем остварењу планираних прихода је у остварењу прихода од таксе за озакоњење које такође представља једнократни приход и који се није остварио у складу са очекивањима у овој години и кога није било једноставно проценти обзиром да се односи на очекивани одзив грађана по питању озакоњења објеката.

Извор података Прилог 1 Одлуке о завршном рачуну буџета општине Врњачка Бања за 2016.г. који је саставни део прилога уз предметну јавну набавку и која је објављена на порталу јавних набавки и на званичној интернет страници општине Врњачка Бања.

**11. питање** - разлог за мање остварене приходе у 2016 од закупа имовине (кто 7415) и такси (кто 7422) у односу на план

**Одговор:**

Одлуком о буџету општине Врњачка Бања за 2016.г. на контима 741 Приходи од имовине планирани су приходи у укупном износу од 124.129.000 динара. У оквирима овог износа, како је посебно означено у одлуци планирани су приходи по основу потраживања према ХТП „Фонтана“ Врњачка Бања од 2.237.000 динара – Комунална такса за коришћење простора на јавним површинама или испред пословних просторија у пословне сврхе, осим ради продаје штампе, књига и других публикација, која се односе на период када је ово предузеће било заштићено од принудне наплате одлуком државе и 23.892.000 динара Накнаде за коришћење грађевинског земљишта. Очекивања су била да ће се окончати поступак приватизације и наплатити заостала потраживања у 2016.г. што се није десило. Када из планске величине искључимо ефекте овог ванредног и једнократног потраживања остварење ових прихода износи 60%. Разлог овог одступања односи се у највећој мери на одступања у планираном приходу од доприноса за уређење грађевинског земљишта за који се очекивало да ће се остварити у већем износу. Инвеститори који су били у поступку добијања дозволе нису окончали све потребне процедуре те се овај приход није остварио у овој години у границама очекиваног.

Одлуком о буџету општине Врњачка Бања за 2016.г. на контима 742 Приходи од продаје добара и услуга планирани су приходи у укупном износу од 21.000.000 динара а ови приходи су се остварили у укупном износу од 29.316.003 динара. Разлог већем остварењу прихода који се евидентирају у оквиру ове групе конта лежи у чињеници да су остварени већи приходи од закупа од планираног и то на основу активности и одлука које су по овом питању донели закупци у 2016.г. а нису биле предвиђене планом. Накнада за уређивање грађевинског земљишта је приход који се у складу са законом више не наплаћује, а план се односио на потраживања које буџет општине Врњачка Бања по већ закљученим уговорима који се наплаћују у судском поступку. Потенцијал ових прихода је реалан а питање трајања судских процедура није могуће прецизно одредити, те је остварење овог прихода у оквирима ове групе конта мало.

Извор података Прилог 1 Одлуке о завршном рачуну буџета општине Врњачка Бања за 2016.г. који је саставни део прилога уз предметну јавну набавку и која је објављена на порталу јавних набавки и на званичној интернет страници општине Врњачка Бања.

**12. питање** - чиме су условљени значајно већи примљени трансфери у 2016 у односу на план

**Одговор:**

Буџет општинеВрњачка Бањаостварио јевеће приходе по основу планираних редовних трансферних средстава за 123.318.998 динара. Ради се о ванредним трансферним средствима по више основа. Први, већ спомињан, односи се на финансирање изградње објекта националног ватерполо тренажног центра у износу од 80.000.000 динара. Други се односи на одобрење пројеката које је поднела општина Врњачка Бања а односе се на збрињавање интерно расељених лица преко Комесаријата за избеглице у износу од 43.234.067 динара. Трећи се односи на трансфер средстава за учешће у финансирању заједничког пројекта „Добар дан комшија“ више општина где је општина Врњачка Бања носилац пројекта а који је подржан од стране ЕУ и финансира се из ИПА фондова. Пројекат је завршен а износ од 47.300 динара односи се на обавезе за регистрацију набављених возила.

Извор података Прилог 1 Одлуке о завршном рачуну буџета општине Врњачка Бања за 2016.г. који је саставни део прилога уз предметну јавну набавку и која је објављена на порталу јавних набавки и на званичној интернет страници општине Врњачка Бања.

**13. питање** - чиме су условљени већи мешовити и неодређени приходи у односу на план у 2016

**Одговор:**

Одлуком о буџету општине Врњачка Бања за 2016.г. на контима 745 Мешовити и неодређени приходи планирани су приходи у укупном износу од 2.000.000 динара а ови приходи су се остварили у укупном износу од 3.674.384 динара. Како сама реч каже конто мешовити и неодређени приходи служи за све оне приходе за које не постоје прописани уплатни рачуни. Овај приход у принципу треба да буде што мањи, а разлог за његово увећање је обично увођење нових обавеза за плаћање и кашњење у одређивању посебног конта у односу на моменат ступања на снагу прописа.

Извор података Прилог 1 Одлуке о завршном рачуну буџета општине Врњачка Бања за 2016.г. који је саставни део прилога уз предметну јавну набавку и која је објављена на порталу јавних набавки и на званичној интернет страници општине Врњачка Бања.

**14. питање** - на бази чега се пројектују примања од продаје непокретности (ста се планира продати) - није реализовано у 2016, поново се планира за 2017

**Одговор:**

Општина Врњачка Бања је заузела генерални став да сву имовину која је у власништву општине Врњачка Бања а која непосредно не служи обављању делатности органа и организација које су основане од стране општине прода. Обзиром да не постоји до краја прецизна евиденција о укупној имовини општине Врњачка Бања, што је генерални случај у Србији, и да је у току попис и евидентирање целокупне имовине Скупштина општине је у више наврата доносила одлуке о продаји ових непокретности које чине укупан план на овом конту у складу са очекивањима од продаје ових непокретности. Процедура поступка отуђења прописана је законом и строго је формална и није временски кратка тако да општина ове поступке спроводи у континуитету и на даље.

**15. питање** - за које све запослене општина покрива трошкове плата у категорији 410 тј. да ли је у питању само општинска администрација или су укључене и друге институције попут дирекција, вртића, домова здравља, школа и сл. (навести износ који се односио на остале институције у 2016 ако га је било)

**Одговор:**

У складу са Уставом и Законом о локалној самоуправи, Законом о буџетском систему и одлуком о буџету општина Врњачка Бања финансира плате за следеће органе и организације из буџета општине у 2016.г. у складу са чланом 46 Одлуке о буџету општине Врњачка Бања за 2016.г. и то:

|  |  |  |
| --- | --- | --- |
|  | Укупан | Укупан |
| Корисници | број запосл. на | број запосл. на |
|  | неодређ.врем. | одређ.врем. |
| Општинска управа | 80 | 8 |
| Јавно правобранилаштво | 1 | 0 |
| Туристичка организација | 7 | 1 |
| Спортски центар | 13 | 4 |
| Културни центар | 13 | 5 |
| Народна библиотека | 9 | 3 |
| Предшколска установа "Радост" | 82 | 11 |
| "Дирекција за планирање и изградњу" | 15 | 1 |
| Укупно | 220 | 33 |

Истим чланом уређен је и број запослених који се финансира одлуком о буџету Општине Врњачка Бања за 2017.г. уз промену која се односи на ЈП Дирекцију за планирање и изградњу која је 1. децембра 2016.г. у складу са законом престала да постоји. Ове послове обавља Општинска стамбена агенција у 2017.г. чије се плате делимично финансирају из буџета општине.

Наведене одлуке саставни су део прилога који су објављени, уз предметну јавну набавку, на порталу јавних набавки и на званичној интернет страници општине Врњачка Бања.

**16. питање** - ста је реализовано у категорији капиталних издатака (кто 511) у 2016 а ста је план у 2017 - навести најбитније/најважније конкретне пројекте са оквирним износима

**Одговор:**

У Одлуци о завршном рачуну општине Врњачка Бања за 2016.г. ("Службени лист општине Врњачка Бања" бр. 18/17) у Прилогу 1 (страна 5) постоји преглед извршења капиталног буџета. Укупно планирани капитални буџет у 2016.г. износио је 339.406.668 динара, укупно реализовани (плаћени) капитални расходи износе 183.383.137 динара из извора финансирања 01 – приходи буџета. Обзиром да се укупни приходи нису остварили у оквирима плана нису се ни реализовали сви капитални пројекти.

Одлуком о буџету општине Врњачка Бања за 2017.г. ("Службени гласник Републике Србије" број 28/16) у члану 52 дат је преглед, односно капитални буџет општине Врњачка Бања за 2017.г. Укупан планирани капитални буџет за 2017.г. износи 299.885.000 динара.

Ове одлуке саставни су делови прилога који су објављени, уз предметну јавну набавку, на порталу јавних набавки и на званичној интернет страници општине Врњачка Бања.

**17. питање** - колико доприноси туризам самим приходима буџета и функционисању општине

**Одговор:**

Републички завод за статистику престао је од 2005.г. да објављује податке о висини друштвеног производа по општинама и по делатностима у оквиру општина тако да званичних података нема. Неспорно је да Врњачка Бања да није туристичко место прве категорије, коју категорију и званично носи према рангирању Министарство трговине, туризма и телекомуникација у складу са правилником који уређује ову област, привреда Врњачке Бање не би стварала друштвени производ који ствара. Делатност туризма има директан ефекат на овај друштвени производ, према подацима до 2005.г. делатност грађевинарства је имало доминантно учешће, не највећи али значајан, али далеко највећи значај туризам као делатност има на привреду Врњачка Бања је што производи мулипликован ефекат на остале привредне делатности. Примера ради: Да ли би се толико градило у Врњачкој Бањи да није туризма? Да ли би трговина била на овом нивоу развијености да није туризма? Да ли би пољопривреда остваривала овакав доходак да није туризма? Наравно да не би. Ове привредне делатности би имале потенцијал тржишта од домицилног становништва од око 30 хиљада а овако се овај потенцијал такође мултипликује и то платежно способне тражње. Директан приход по основу боравишне таксе у буџету општине годишње износи око 35 милиона динара, до пре неку годину био је нешто преко 20 милиона динара. Индиректно повећање укупне привредне активности, повећања броја запослених доноси буџету и друге приходе (порез на зараде, порез на имовину, еколошке таксе и сл.) те се свакако може закључити да туризам значајан допринос даје буџету општине Врњачка Бања.

**18. питање** - објасњење за блокаде рачуна општине (рачун принудне наплате) у претходних 18м у трајању 1 до 7 дана

**Одговор:**

Општина Врњачка Бања измирује обавезе према добављачима у складу са актима којима су уређени дужничко-поверилачки односи, као што се то може и видети на интернет страници народне банке Србије за протекле три године у последњих 18 месеци евидентиране су принудне наплате из средстава на рачуну извршења буџета поједини добављача које су у истом дану измириване јер на рачуну је било довољно новчаних средстава. У том смислу није постојала блокада рачуна јер износи који су се на овакав начин наплаћивали никако нису ометали редовно пословање буџета што се такође може видети у извештају НБС. Поједина потраживања повериоца у складу са међусобним договорима извршавана су и у овом случају плански па код пар потраживања се бележи број дана већих од 1 односно у једном случају 7 дана у којима је спровођена принудна наплата.

**19. питање** - образложење за јавна комунална предузећа која су у блокади/стечају

**Одговор:**

Половином 2012.г. када је ново општинско руководство преузело вршење власти у органима Општине Врњачка Бања финансијска ситуација у ЈП „Бели извор“ Врњачка Бања и ЈП „Борјак“ Врњачка Бања била је изузетно сложена и тешка. Скупштина општине Врњачка Бања формирала је комисију која је имала за циљ да анализира затечено стање у јавним предузећима и да предложи оперативне мере како би ова предузећа функционисала. Такође после две и по године озбиљних преговора са надлежним министарствима и Владом Републике Србије. Након усаглашавања могућих решења, Општина Врњачка Бања обратила се Влади Републике Србије дописом број 400-1767/14 од 2. августа 2014. године са захтевом за решавање проблема које имају њена јавна комунална предузећа Јавно предузеће за обављање комуналних делатности „Бели извор” Врњачка Бања и Јавно предузеће за газдовање заштитним шумама „Борјак”, Врњачка Бања.

Зарађивачка способност ЈП „Бели извор“ Врњачка Бања није довољна да, уз све остале обавезе из пословања, ово јавно предузеће може да послује ликвидно односно солвентно у односу на доспеће свих ових обавеза и поред мера реорганизације које су примењене. Самим доношењм Закључка РС 05 број 40-4582/2015 од 23.04.2015.г. Влада РС је уважила захтев општине Врњачка Бања и помогла у решавању овог веома озбиљног проблема који постоји у овом јавном предузећу. Текуће пословање оба предузећа оптерећују наслеђени проблеми из ранијег периода.

На основу потписаног Записника број 115-433-12-02220/2015-И4Ц02 од 21.04.2015. године о стању дуга према државним повериоцима може се закључити да Јавно предузеће за обављање комуналних делатности „Бели Извор“ исказује висок ниво обавеза, које отежавају несметано пословање, према следећој структури:

- буџет општине Врњачка Бања 27.808.920,75 динара

- буџет Републике Србије 12.176.775,15 динара

- Фонд ПИО 82.647.681,95 динара

- Фонд здравство 27.911.948,63 динара

-Национална служба за запошљавање 7.463.847,62 динара

Укупне обавезе према јавним приходима на дан 14.04.2015.г. (основни дуг + камате) износи 158.009.174,10 динара.

Република Србија потписала је Уговор о претварању (конверзији) потраживања насталих по основу уступљених јавних прихода од ЈП „Белог извора“ у основни капитал овог јавног предузећа чиме је умањен укупан дуг овог јавног предузећа за 12.176.775,15 динара.

Општина Врњачка Бања донела је Одлуку о претварању (конверзији) потраживања насталих по основу уступљених јавних прихода од ЈП „Белог Извора“ и ЈП „Борјака“ у основни капитал ових јавних предузећа, односно овом одлуком умањила је укупан дуг ЈП „Бели извор“ Врњачка Бања за 27.808.920,75 динара

Национална служба за запошљавање потписала је Уговор о претварању (конверзији) потраживања насталих по основу уступљених јавних прихода од ЈП „Белог извора“ у основни капитал овог јавног предузећа чиме је умањен укупан дуг овог јавног предузећа за 7.463.847,62 динара.

Фонд ПИО није обухваћен Закључком Владе РС, док Фонд здравственог осигурања није прихватио препоруку Владе Републике Србије.

Након спровођења ових одлука ЈП „Бели извор“ Врњачка Бања Општина Врњачка Бања помогла је овом јавном предузећу да умањи своје обавеза за 47.449.543,52 динара, односно умањила је укупну обавезу овог јавног предузећа за 30%.

За остатак дуга Општина Врњачка Бања помогла је ЈП „Бели извор“ да закључи репрограм са Министарством финансија – Пореском управом за одложено плаћање дугованог пореза и доприноса. Обавеза по основу остатка дуга и репрограма на месечном нивоу била је и даље значајна за предузеће, односно рок од пет година колико је било максимално могуће извршити репрограм пореског дуга у складу са законом био је недовољан да обезбеди да предузеће поред сервисирања старих обавеза може да настави са пружањем комуналних услуга.

У складу са чланом 63 новог Закона о јавним предузећима ("Службени гласник РС" бр. 15/2016) јавно предузеће да доставља надлежном органу јединице локалне самоуправе тромесечни извештај о реализацији годишњег, односно трогодишњег програма пословања. Министарство привреде донело је Правилник о обрасцима тромесечних извештаја о реализацији годишњег, односно трогодишњег програма пословања јавних предузећа ("Службени гласник РС" бр. 36/2016) који је ступио на снагу 09.04.2016.г. Скупштина општине Врњачка Бања ставила је на дневни ред ове извештаје и усвојила Анализу пословања јавних предузећа, друштава капитала и других облика организовања на која се примењује Закон о јавним предузећима а чији је оснивач Скупштина општине Врњачка Бања за период од 01.01.2016. до 31.12.2016. године Решењем број 400-513/17 од 06.03.2017.г. Скупштина је упозната да су се током 2016.г. у овој области предузимале следеће мере, које у наставку цитирамо:

„У циљу отклањања проблема у обављању комуналних делатности и делатности од општег интереса Скупштина општине Врњачка Бања која врши права оснивача јавних предузећа на територији општине је у периоду од 01.01.2016. предузимала активности :

- Усклађивање оснивачких аката свих јавних предузећа са одредбама Закона о јавним предузећима;  
- Спроведене су промене у органима управљања у јавним предузећима која су имала проблема у пословању;  
- Извршена су улагања у увећање основног капитала код јавних предузећа ЈП „Бели Извор“ и ЈП „Нови Аутопревоз“;  
- У циљу обезбеђења континуитета пружања комуналних услуга и заштите добара у општој употреби основана су нова јавна предузећа: ЈП „Бањско зеленило и чистоћа“ Врњачка Бања, ЈП за газдовање заштитним шумама „Шуме Гоч“ Врњачка Бања и ЈП „Белимарковац“ Врњачка Бања;  
- Извршено је усклађивање са одредбама Закона о буџетском систему тако што је ЈП Дирекција за планирање и изградњу општине Врњачка Бања, индиректни буџетски корисник, престала да постоји у поступку припајања Општинској стамбеној агенцији;  
- Извршене су статусне промене у ЈП „Борјак“ Врњачка Бања и ЈП „Бели Извор“ Врњачка Бања, предузећима чије је пословање због нагомиланих неизмерених обавеза по основу неплаћања пореза и доприноса на зараде било угрожено;“

Овај документ прослеђен је надлежном Министарству привреде у складу са Законом о јавним предузећима.

Финансијски проблеми ЈП „Бели извор“ Врњачка Бања и ЈП „Борјак“ Врњачка Бања и даље су веома значајни и поред тога што је Општина Врњачка Бања, као што се може видети, предузела низ мера и дала значајан допринос умањену обавеза ових јавних предузећа, што ће чинити и даље у оквирима који су предвиђени законом.

Са друге стране општина Врњачка Бања понудила је држави да конвертује своја потраживања односно капитал који има у предузећима у реструктурирању и то:

1. ППТ Наменска Трстеник

На седници Владе РС, одржаној дана 9. августа 2013.г., на предлог Министарства одбране и Министарства финансија и привреде, донет је Закључак 05 број: 023-6895/2013 о усвајању Програма финансијске консолидације привредних друштава Одбрамбене индустрије Србије са већинским државним/друштвеним капиталом (у даљем тексту: Програм), који је актом Генералног секретаријата Владе РС достављен на реализацију надлежним органима. Општини Врњачка Бања је, у складу са напред наведеним, достављен Закључак од стране Министарства одбране-Секретаријата министарства-Управе за оперативно планске послове број 1601-23 од 14.08.2013.г. (наш број: 400-1876/13 од 21.08.2012.г.).

У наведеном закључку Влада је сагласна да се у складу са чланом 67. став 4 тачка 3) Закона о пореском поступку и пореској администрацији, потраживања по основу јавних прихода, доспелих на наплату до 31.12.2012.г., са припадајућом каматом до 31.12.2012.г., односно са припадајућим износом валоризације у смислу члана 4. Закона о условном отпису камата и мировању пореског дуга, осим доприноса за обавезно социјално осигурање и изворних и уступљених прихода буџета јединице локалне самоуправе, претворе (конвертују) у основни капитал Републике Србије у привредним друштвима од којих је за Општину Врњачка Бања значајна „Прва петолетка – наменска“ Трстеник. Износи потраживања која се претварају (конвертују) у основни капитал привредних друштава утврђени су записником Министарства финансија и привреде-Пореска управа.

У тачки 15 Закључка Владе РС препоручује се надлежним органима општина и градова, међу којима и општини Врњачка Бања, да донесу одлуку о претварању (конверзији) потраживања насталих по основу јавних прихода који представљају изворне и уступљене приходе локалне самоуправе са стањем на дан 31.децембар 2012.г. са припадајућом каматом до 31.12.2012.г., односно са припадајућим износом валоризације у смислу члана 4. Закона о условном отпису камата и мировању пореског дуга, у основни капитал локалне самоуправе у тим привредним друштвима. Надлежни орган јединице локалне самоуправе има обавезу да најкасније до 30. септембра 2013.г. обавести Министарство одбране и Министарство финансија и привреде – Пореска управа о донетој одлуци.

Износи потраживања за које се препоручује претварање (конверзија) у основни капитал градова/општина у привредним друштвима која су предмет Закључка Владе РС утврђени су записником Министарства финансија и привреде – Пореска управа и дати у тачки 6 Програма Финансијске консолидације привредних друштава одбрамбене индустрије Србије са већинским државним/друштвеним капиталом. Пореска управа ће накнадно утврдити припадајуће износе валоризације у смислу члана 4. Закона о условном отпису камата и мировању пореског дуга и исте доставити Министарству финансија и привреде.

Основни износ потраживања по основу свих јавних прихода (уступљених и изворних) доспелих на наплату до 31. децембра 2012.године према привредном друштву „Прва петолетка – Наменска“ Трстеник са обрачунатом каматом до 31.12.2012.г. је 116.757.409,51 динара.

Износ овог потраживања утврђен је Записником о стању неизмирених обавеза по основу јавних прихода на дан 31.12.2012.г. и обрачунатом каматом до 31.12.2012.г. Министарства финансија – Пореска управа – Филијала Трстеник број 103-433-12-00508/2013-Д4Ц01 од 14.03.2013.Г. и расподелом уступљеног прихода – пореза на зараде према месту пребивалишта запослених које је утврдила „Прва петолетка – Наменска“ Трстеник (допис број 526 од 22.04.2015.г. и Табеларни преглед од 01.04.2013.г. заведен у општини Врњачка Бања под бројем 439-10/15 од 23.04.2015.г. и број 9-195/15 од 18.2.2015. године).

2. ТМО Трстеник

На седници Владе РС, одржаној дана 4. маја 2017.г., на предлог Министарства одбране, донет је Закључак 05 број: 023-3769/2017 у коме је Влада исказала своју сагласност и дала препоруку надлежним институцијама, међу којима и Општини Врњачка Бања, да се у складу са чланом 67. став 4 тачка 3) Закона о пореском поступку и пореској администрацији, потраживања по основу јавних прихода, доспелих на наплату до 31. марта 2016.године, са припадајућим каматама до 04.05.2017. године, на основу записника о стању потраживања који изради Министарство финансија – Пореска управа – Филијала Трстеник, претворе (конвертују) у основни капитал локалне самоуправе у Акционарском друштву за технолошко-металуршку обраду ППТ-ТМО АД Трстеник. Надлежни орган јединице локалне самоуправе има обавезу да најкасније у року од 30 дана од дана доношења наведеног закључка достави Министарству одбране, Министарству финансија – Пореској управи и Акционарском друштву за технолошко-металуршку обраду ППТ-ТМО АД Трстеник одлуку ради даље реализације закључка у колико се препорука прихвати.

Износ потраживања за које се препоручује претварање (конверзија) у основни капитал градова/општина у привредном друштву која су предмет Закључка Владе РС утврђени су записником Министарства финансија– Пореска управа – Филијале Трстеник а односе се на буџет општине Врњачка Бања је 11.379.974,19 динара.

Дакле укупна потраживања општине Врњачка Бања која су конвертована у капитал наменске индустрије износи 128.137.383,70 динара. Општина Врњачка Бања понудила је држави да уступи потраживања/капитал који има у наменској индустрији уз обавезу да у истом износу држава умањи обавезе јавних предузећа која су напред наведена према јавним приходима које ова предузећа имају. Ова активност је у току и у зависности од исхода исте у многоме ће зависити и судбина ЈП „Борјак“ и ЈП „Бели извор“. Њихов тренутни статус јесте да су активна привредна друштва односно да нису у стечају, али су њихови рачуни у блокади.

Питања и одговори постају саставни део конкурсне документације.

За КОМИСИЈУ

Зоран Дунић

\_\_\_\_\_\_\_\_\_\_\_\_\_